## Pravilnik o sadržaju potrebne dokumentacije koja se dostavlja uz zahtjev za izdavanje odobrenja kandidatu za člana uprave leasing društva

### NN 9/2007 (24.1.2007.), Pravilnik o sadržaju potrebne dokumentacije koja se dostavlja uz zahtjev za izdavanje odobrenja kandidatu za člana uprave leasing društva

# HRVATSKA AGENCIJA ZA NADZOR FINANCIJSKIH USLUGA

**388**

Na temelju odredbe članka 21. stavka 4. Zakona o leasingu (»Narodne novine« broj
135/06) Hrvatska agencija za nadzor financijskih usluga donijela je na sjednici
održanoj 11. siječnja 2007.godine

## PRAVILNIK

### O SADRŽAJU POTREBNE DOKUMENTACIJE KOJA SE DOSTAVLJA UZ ZAHTJEV ZA IZDAVANJE ODOBRENJA KANDIDATU ZA ČLANA UPRAVE LEASING DRUŠTVA

Članak 1.

Ovim se Pravilnikom propisuje sadržaj potrebne dokumentacije kojom kandidat za
člana uprave leasing društva dokazuje ispunjavanje uvjeta iz članka 20. Zakona o
leasingu (u daljnjem tekstu Zakon).

Članak 2.

(1) Članom uprave leasing društva može biti imenovana osoba koja je dobila
odobrenje Hrvatske agencije za nadzor financijskih usluga (dalje: Agencija) za
obavljanje funkcije člana uprave leasing društva.
(2) Zahtjev za izdavanje odobrenja kandidatu za obavljanje funk­cije člana
uprave leasing društva, podnosi Agenciji nadzorni odbor leasing društva za svaki
mandat člana uprave.
(3) Uz zahtjev se prilaže dokumentacija kojom kandidat za člana uprave dokazuje
ispunjavanje uvjeta za člana uprave leasing društva.

Članak 3.

(1) Dokumentaciju kojom kandidat za člana uprave leasing društva dokazuje
ispunjavanje uvjete za imenovanje članom uprave leasing društva, čini:
1. životopis s naglaskom na stečenoj naobrazbi i radnom iskustvu (trajanje
naobrazbe, posebna znanja, specijalizacije, objavljeni znanstveni radovi, naziv
društava u kojima je kandidat do sada radio, razdoblje rada, opis poslova),
2. preslika domovnice, osobne iskaznice odnosno putovnice za strane državljane,
3. dokaz o visokoj stručnoj spremi kandidata, a za stranu ispravu i prijevod te
isprave s ovjerom javnog bilježnika u Republici Hrvatskoj ili diplomatskog
predstavništva Republike Hrvatske u toj zemlji da je ispravu preveo i prijevod
potpisao ovlašteni sudski tumač za hrvatski, odnosno taj strani jezik,
4. dokaz o posjedovanju najmanje trogodišnjega radnog iskustva na rukovodećim
položajima u leasing društvu, odnosno šest godina iskustva u poslovima koji se
mogu usporediti s poslovima leasing društva,
5. preslika radne knjižice, a za strane državljane odgovarajuća isprava kojom se
dokazuje radni staž kod dosadašnjih poslodavaca, prevedena i ovjerena kao i
isprava pod točkom 3.,
6. radna dozvola,
7. uvjerenje o nekažnjavanju izdano od nadležnog tijela Repub­like Hrvatske, a
za strane državljane i uvjerenje nadležnog tijela zemlje čiji je državljanin, te
ovjereni prijevod kao pod točkom 3.,
8. u slučaju kada su svi kandidati za članove uprave strani državljani, najmanje
jedan kandidat mora imati potvrdu o znanju hrvatskog jezika izdanu od Odsjeka za
kroatistiku Filozofskog fakulteta u Zagrebu i najmanje jedan kandidat mora imati
potvrdu o stalnom prebivalištu u Republici Hrvatskoj.
(2) Navedeni dokazi ne smiju biti stariji od tri mjeseca, osim dokaza navedenih
u stavku 1. točka 3. i 4. ovog članka.
(3) Uz navedenu dokumentaciju, kandidat je dužan dostaviti i ispunjen Upitnik za
kandidata za člana uprave leasing društva, koji je sastavni dio ovog Pravilnika.
(4) Izjave kandidata i preslike isprava moraju biti ovjerene kod javnog
bilježnika.
(5) Dostavljena dokumentacija se ne vraća.

Članak 4.

(1) Agencija može odlučiti da kandidat za člana uprave u postupku odlučivanja o
odobrenju mora predstaviti program vođenja poslova leasing društva.
(2) Ako Agencija donese odluku iz prethodnog stavka, obavijestit će o tome
nadzorni odbor leasing društva, te odrediti rok za dostavu pisanog programa i
njegovo predstavljanje.

Članak 5.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-04/1
Urbroj: 326-01-07-1
Zagreb, 11. siječnja 2007.

Predsjednik Uprave
**Ante Samodol**, v. r.

UPITNIK
ZA KANDIDATA ZA ČLANA UPRAVE LEASING DRUŠTVA

*1. Osobni podaci kandidata:*Ime:
Prezime:
Datum i mjesto rođenja:
Državljanstvo:
Adresa:
*2. Podaci o društvu u kojemu ste zaposleni:*Tvrtka:
Adresa:
Funkcija koju obavljate:
*3. Podaci o društvu u kojemu se kandidirate za člana uprave:*Naziv tvrtke:
Adresa:
*4. Imate li vlasnički udio ili bilo kakve druge upravljačke,
imovinske/financijske odnose (kredite, zajmove i sl.) s društvom iz točke 3.?*DA
NE
Ako je odgovor DA, navedite i opišite pojedinosti:
*5. Da li ste član uprave, nadzornog odbora ili prokurist, odnosno da li na neki
drugi način sudjelujete u stvaranju i provedbi poslovne politike leasing
društva, drugoga trgovačkog društva, druge financijske institucije ili ustanove?*DA
NE
Ako DA, navedite:
Tvrtku:
Adresu:
Funkciju koju obavljate:
*6. Da li ste vlasnik, suvlasnik, sudjelujete u odlučivanju ili imate bilo koji
drugi imovinski/ financijski interes u drugom leasing društvu ili u bilo kojem
drugom trgovačkom društvu?*DA
NE
Ako DA, navedite:
Tvrtku:
Adresu:
Oblik povezanosti:
*7. Da li su leasing društva, druga trgovačka društva ili financijske institucije
u kojima ste obavljali rukovodeće funkcije (kao predsjednik, član uprave ili
nadzornog odbora, prokurist ili ste na bilo koji drugi način sudjelovali u
stvaranju i provedbi poslovne politike), imale financijske poteškoće koje su ta
trgovačka društva ili financijske institucije dovele do pokretanja postupka
likvidacije ili stečaja?*DA
NE
Ako DA, navedite:
Tvrtku:
Adresu:
Funkciju koju ste obavljali:
*8. Da li ste bili član uprave, član nadzornog odbora ili prokurist leasing
društva, odnosno drugoga trgovačkog društva nad kojim je pokrenut stečajni
postupak, odnosno oduzeta dozvola za rad?*DA
NE
Ako DA, navedite:
Naziv tvrtke:
Adresu:
Funkciju koju ste obavljali:
*9. Da li su u leasing društvu ili drugoj financijskoj instituciji u kojoj ste
obavljali rukovodeće funkcije (kao predsjednik, član uprave, nadzornog odbora
ili prokurist, ili ste na bilo koji drugi način sudjelovali u stvaranju i
provedbi poslovne politike), nadležna državna tijela utvrdila veću nepravilnost
u poslovanju ili težu povredu zakona koji reguliraju rad leasing društava,
drugih financijskih institucija ili Zakona o trgovačkim društvima?*
DA
NE
Ako DA, navedite:
Tvrtku:
Adresu:
Funkciju koju ste obavljali:
Nadzorno tijelo:
Primijenjene mjere:
*10. Da li je u leasing društvu ili drugoj financijskoj instituciji u kojoj ste
obavljali rukovodeće funkcije (kao predsjednik, član uprave, nadzornog odbora
ili prokurist, ili ste na bilo koji drugi način sudjelovali u stvaranju i
provedbi poslovne politike), bilo oduzeto odobrenje za rad od strane nadležnih
tijela ovlaštenih za nadzor?*DA
NE
Ako DA, navedite:
Tvrtku:
Adresu:
Funkciju koju ste obnašali:
Nadzorno tijelo:
*11. Da li je protiv Vas podignuta optužnica koja je postala pravomoćna?*Da li ste pravomoćno osuđeni za kaznena djela:
– prouzrokovanja stečaja,
– povrede obveze vođenja poslovnih knjiga,
– oštećenja vjerovnika,
– pogodovanja vjerovnika,
– zloupotrebe u postupku prisilne nagodbe ili stečaja,
– neovlaštenog otkrivanja i pribavljanja poslovne ili proizvodne tajne ili
prevare iz Kaznenog zakonika Republike Hrvatske, odnosno odgovarajućeg zakona
države čiji ste državljanin, odnosno da li Vam je izrečena mjera sigurnosti
zabrane obavljanja zanimanja koje je u potpunosti ili djelomično obuhvaćeno
predmetom poslovanja leasing društva?
DA
NE
Ako je odgovor na bilo koje od pitanja »DA«, molimo da iznesete detaljno
obrazloženje odgovora na posebnom prilogu ovom Upitniku.
*12. Da li je od strane nadležnih tijela zaduženih za nadzor leasing društava ili
drugih financijskih institucija ocjenjivana Vaša stručnost i čestitost, odnosno
da li Vam je neka od tih ustanova već uskratila ili oduzela suglasnost za
obavljanje rukovodećih funkcija ili obavljanje djelatnosti na tom području?*DA
NE
Ako DA, navedite:
Nadzorno tijelo:
Odluku:
*13. Smatrate li da postoje druge činjenice ili okolnosti koje bi prema razumnoj
prosudbi mogle biti važne za ocjenu Vaše primjerenosti za obavljanje funkcije
člana uprave društva (npr. činjenice ili okolnosti koje su vezane uz Vašu
stručnu osposobljenost, eventualne financijske poteškoće, te sukob interesa)?*DA
NE
Ako DA, navedite koje:
Potvrđujem svojim potpisom na ovom Upitniku, ovjerenim kod javnog bilježnika, da
su svi odgovori dani na pitanja iz ovog Upitnika istiniti, potpuni i u okvirima
mojih saznanja, te da nisam zatajio nikakvu informaciju koja bi mogla utjecati
na odluku Agencije. Obvezujem se da ću Agenciju odmah izvijestiti o svim
promjenama koje bi mogle značajno utjecati na davanje suglasnosti.
Napomena: Podaci dani u Upitniku su strogo povjerljivi, a bit će dostupni samo
Agenciji za potrebe postupka odlučivanja o davanju odobrenja za člana uprave
leasing društva.
Mjesto i datum: \_\_\_\_\_\_\_\_\_\_\_\_\_\_\_\_
Potpis kandidata: \_\_\_\_\_\_\_\_\_\_\_\_\_\_\_

Pravilnik, NN 9/2007-388
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)